لعبنا ماتش مع فريق فيه لاعبين محترفين على لاعبينا وكنا نربحوه لو ركزنا أكثر في تفاصيل صغيرة على الرغم من الفارق، الخسارة فالبيلانتيات كتبقى واردة للجميع وماشي غير حنا، وعلى الرغم من الحساسية بين البلدين الماتش خرج أنيق وبين للعرب فوارق الكرة بين شمال إفريقيا والأخرين. طبعا كولشي شاف كيفاش المغاربة فمواقع التواصل الاجتماعي سبو وشتمو حاتم عمور بالإجماع، ومحملوش محاولته اليائسة للركوب على ماتش ديال كرة قدم بأغنية بئيسة شكلا ومضمونا، وسطوريات كتوصف الماتش بالحرب. حاتم عمور ماشي بوحدو هو وجيش من المؤثرين، عندهم واحد الوطنية مزيفة وزائفة، وطنية الركوب على أي حدث، صغير أو كبير. حتى رياضيا، ما معناه دير أغنية على المغرب حيت تأهل للدور الربع بفريق الصف الثاني فكأس اللي هو حامل اللقب ديالها؟ أشناهوا كاع حجم الإنجاز اللي غيخليك دير عليه أغنية ركيكة ومعاودة؟ طبعا لا شيء من غير البحث عن المشاهدات والتموقع كوطني شريف، وكأن صكوك الوطنية حكر على من يصرخ أكثر، ويخترع أغاني لا معنى لها، وكيأجج فالجماهير بوصف مقابلة حرب، را وصف الحرب بوحدو خاص هاد ” المغني ” يسولوه عليه الناس ويطلبو توضيحات ديال اش كيعني بيه. المفروض من بعد هاد الرفض الشعبي بالإجماع على حاتم عمور أنه يمشي يبقى غابر على أي حاجة عندها علاقة بالكرة والوطنية، ويستافد لا هو لا دوك المؤثرين الآخرين، يبقاو فعالمهم ديال البيع والشرا مع الماركات، عايشين مزيان بيه الله يعاونهم، ويبقاو بعاد على هاد المواضيع اللي بغاو يردو راسهم أوصياء عليها. وبالحديث على الوطنية، ماذا قدم حاتم عمور ومن والاه للمغاربة في الأزمات؟ شناهيا المبادرات الاجتماعية اللي دارو جيوش المؤخرات والأغبياء من المؤثرين للبلاد؟ شناهيا هاد الوطنية اللي بغى حاتم عمور يخترعها؟ لا شيء وصفر كبير. فالمقابل غا فالكويت تتلقى مؤثر دار لايف جمع فيه مليون دولار من التبرعات للاجئين، ولا كتلقى محتوى عربي نقي فدول معندهاش نصف حضارتنا بحال السعودية والأردن، فيها ناس مختصين فمجال معين وكيبدعو فيه وكيربحو منو فلوس مزيانة، ولكن لا يدعون وطنية في غير محلها بحال السي عمور. عمور هو والمؤثرين متعرضش لتنمر أقلية، بل لرفض قاطع وجامع ومانع من المغاربة بدون استثناء، والمغاربة تسائلو كيفاش أصلا قدر يسافر برا المغرب وبأي صفة؟ هادي أجوبة خاص يجاوبو عليها الناس المعنيين تاهوما. قبل من عمور المغاربة رفضو حضور مؤخرات ومؤثرات للملعب في حين الصحافة تمنعات تتصور المقابلات، خاصنا وقفة مع هادشي وإعادة نظر في أي خانة كيتصنفو هاد الفئة من الناس فالمغرب؟ وكيفاش كيقتحمو مجالات ماشي ديالهم، كتعطي منتوج رديء فنهاية المطاف. هاد موجة التأثير اللي بداها السيمو بنبشير المطلوب حاليا للقضاء في المغرب، بدات كتاخد أبعاد وتجليات ديال إعلان الكره الصريح والعداء لهاد الفئة، اللي هي خاص تجمع راسها وتفكر قبل مادوي لأن عندها متابعة كبيرة، ولكن تا الناس اللي خدامين معاهم خاص يجمعو راسهم، التأثير ماشي هو مليون كيشوفو سطوري ديالك، التأثير هو تهضر فيما تفهم وتصمت فيما لا تفهم. بالصحة والراحة ا حاتم عمور، تكبر وتنسى.. 
وطنية حاتم عمور والمؤثرين الزائفة اللي كتستحق السبان والمعيور